पाएं अपने शहर की ताज़ा ख़बरें और फ्री ई-पेपरडाउनलोड करें
गुड़गांव. सामूहिक दुष्कर्म की शिकार 13 वर्षीय नाबालिग को दुखदायी गर्भ से छुटकारा मिल गया है। दिल्ली स्थित सफदरजंग अस्पताल में बुधवार रात डॉक्टरों ने पीड़िता का सफलतापूर्वक गर्भपात करा दिया। दुष्कर्म पीड़िता चार महीने से गर्भ झेल रही थी। गुड़गांव स्थित सिविल अस्पताल द्वारा एडमिट नहीं किए जाने पर उसे सोमवार को सफदरजंग अस्पताल ले जाया गया था।
स्वयंसेवी संस्था फरिश्ते ग्रुप की अंजू रावत ने बताया कि लड़की की हालत ठीक है। उसे दो-तीन दिन में अस्पताल से छुट्टी मिल जाएगी। मामला फरवरी का है। सेक्टर-10ए थाना के गांव कादीपुर से 22 फरवरी को एक नाबालिग को पड़ोस में रहने वाली महिला बहला-फुसला कर अपने साथ गुजरात ले गई थी। वहां चार लोगों ने किशोरी के साथ दुष्कर्म किया। सभी आरोपी 11 मार्च को पीड़िता को गढ़ी हरसरू रेलवे स्टेशन के पास छोड़कर फरार हो गए। पुलिस ने महिला समेत कुल पांच आरोपियों के खिलाफ एफआईआर दर्ज की। किशोरी का मेडिकल कराया गया, जिसमें तीन सप्ताह के गर्भ का पता चला।
नाबालिग के गर्भवती होने पर जिला अदालत के मजिस्ट्रेट ने किशोरी का गर्भपात कराने के निर्देश सिविल सर्जन को दिए। सिविल अस्पताल के चिकित्सकों ने कम उम्र और कमजोर सेहत के चलते उसे सफदरजंग रेफर कर दिया। इस मामले में एक युवक और एक महिला को पुलिस पहले ही गिरफ्तार कर चुकी है। पुलिस अन्य तीन आरोपियों की तलाश में जुटी है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn